BEGRUNDELSE

1. BAGGRUND FOR FORSLAGET

Begrundelse og formål

I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem (i det følgende benævnt "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i direktivet, for at forenkle momsopkrævningen eller for at forhindre visse former for momsunddragelse eller momsundgåelse.

Ved breve registreret i Kommissionen den 28. april 2014 og den 22. august 2014 anmodede Rumænien om tilladelse til fortsat at indrømme afgiftsfritagelse til afgiftspligtige personer, hvis årlige omsætning højst er lig med modværdien i national valuta af 65 000 EUR beregnet på grundlag af kursen på dagen for landets tiltrædelse. I overensstemmelse med momsdirektivets artikel 395, stk. 2, underrettede Kommissionen ved brev af 1. september 2014 de øvrige medlemsstater om Rumæniens anmodning. Ved brev af 3. september 2014 underrettede Kommissionen Rumænien om, at den rådede over alle de oplysninger, som den fandt nødvendige for at kunne vurdere anmodningen.

Generel baggrund

Det følger af momsdirektivets afsnit XII, kapitel 1, at medlemsstaterne har mulighed for at anvende særordninger for små virksomheder, herunder mulighed for at indrømme afgiftsfritagelse til afgiftspligtige personer med en årlig omsætning under et vist beløb. Afgiftsfritagelsen indebærer, at en afgiftspligtig person ikke skal opkræve moms på leveringer og følgelig heller ikke kan fradrage indgående moms.

I henhold til momsdirektivets artikel 287, nr. 18), kan Rumænien indrømme afgiftsfritagelse til afgiftspligtige personer, hvis årsomsætning højst er lig med modværdien i national valuta af 35 000 EUR beregnet på grundlag af kursen på dagen for landets tiltrædelse.

I 2011 anmodede Rumænien om en fravigelse for at forenkle momsforpligtelserne for små virksomheder og for at lette momsopkrævningen for de nationale skattemyndigheder. Ved Rådets gennemførelsesafgørelse 2012/181/EF af 26. marts 2012 gav Rådet Rumænien tilladelse til at indrømme momsfritagelse til afgiftspligtige personer, hvis årsomsætning højst er lig med modværdien i national valuta af 65 000 EUR, indtil den 31. december 2014. Denne foranstaltning er frivillig for afgiftspligtige personer.

Rumænien har nu anmodet om en forlængelse af denne foranstaltning.

Det fremgår af de oplysninger, som Rumænien har fremsendt, at over 10 000 afgiftspligtige personer blev momsfritaget som følge af foranstaltningen. Den rumænske økonomis opbygning viser desuden, at over 84 % af det samlede antal afgiftspligtige personer har en omsætning på under 65 000 EUR. Cirka 21 % af dem er momsregistrerede, og de tegner sig for blot 1,81 % af de samlede momsindtægter og for blot 0,54 % af de samlede indtægter på statsbudgettet. Rumænien finder, at denne foranstaltning forenkler tingene for både de afgiftspligtige personer og for skattemyndighederne. Det foreslås at forlænge fravigelsen indtil den 31. december 2017.

Gældende bestemmelser på det område, som forslaget vedrører

Andre medlemsstater har fået godkendt lignende fravigelser.

Overensstemmelse med Unionens andre politikker og mål

Foranstaltningen er i overensstemmelser med Unionens målsætninger for små virksomheder som fastsat i Kommissionens meddelelse "Tænk småt først – En "Small Business Act" for Europa" (KOM(2008) 394 af 25. juni 2008).

2. RESULTAT AF HØRINGER AF INTERESSEREDE PARTER OG KONSEKVENSANALYSER

Høring af interesserede parter

Ikke relevant.

Ekspertbistand

Der har ikke været behov for ekstern ekspertbistand.

Konsekvensanalyse

Formålet med forslaget til Rådets gennemførelsesafgørelse er at videreføre en forenklingsforanstaltning, som fjerner mange af momsforpligtelserne for virksomheder, hvis årsomsætning højst er lig med modværdien i national valuta af 65 000 EUR, og forslaget har derfor en potentiel positiv virkning.

Da undtagelsen har et begrænset anvendelsesområde og en begrænset varighed, vil dens rækkevidde under alle omstændigheder være begrænset.

3. JURIDISKE ASPEKTER AF FORSLAGET

Resumé af forslaget

Tilladelse til, at Rumænien fortsat kan anvende en foranstaltning, der fraviger momsdirektivet. Der er tale om en forenklingsforanstaltning for virksomheder, hvis årsomsætning højst er lig med modværdien i national valuta af 65 000 EUR beregnet på grundlag af kursen på dagen for landets tiltrædelse.

Retsgrundlag

Momsdirektivets artikel 395.

Nærhedsprincippet

I lyset af den bestemmelse i momsdirektivet, som forslaget er baseret på, falder forslaget ind under Den Europæiske Unions enekompetence. Nærhedsprincippet finder derfor ikke anvendelse.

Proportionalitetsprincippet

Forslaget opfylder proportionalitetsprincippet af følgende årsager.

Afgørelsen vedrører en tilladelse, der indrømmes en medlemsstat på dennes egen anmodning og udgør ikke en forpligtelse.

På grund af fravigelsens begrænsede rækkevidde står den særlige foranstaltning i et rimeligt forhold til det tilstræbte mål.

Valg af instrument

Foreslåede instrumenter: gennemførelsesafgørelse vedtaget af Rådet.

I henhold til momsdirektivets artikel 395 kan de fælles momsregler kun fraviges, hvis Rådet med enstemmighed på forslag af Kommissionen giver tilladelse hertil. Endvidere er en gennemførelsesafgørelse vedtaget af Rådet det bedst egnede instrument, eftersom det kan rettes til individuelle medlemsstater.

4. VIRKNINGER FOR BUDGETTET

Forslaget har ingen virkninger for EU-budgettet, eftersom Rumænien vil beregne en kompensation i overensstemmelse med artikel 6 i Rådets forordning (EØF, EURATOM) nr. 1553/89.

5. FAKULTATIVE ELEMENTER

Afgrænsningsbestemmelse

Forslaget er tidsbegrænset.

2014/0302 (NLE)

Forslag til

RÅDETS GENNEMFØRELSESAFGØRELSE

om forlængelse af anvendelsen af Rådets gennemførelsesafgørelse 2012/181/EU om tilladelse til Rumænien til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 2006/112/EF af 28. november 2006 om det fælles merværdiafgiftssystem[1], særlig artikel 395, stk. 1,

under henvisning til forslag fra Kommissionen, og

ud fra følgende betragtninger:

(1) Ved breve registreret i Kommissionen den 28. april 2014 og den 22. august 2014 anmodede Rumænien om tilladelse til at indføre en foranstaltning, der fraviger artikel 287, nr. 18), i direktiv 2006/112/EF, for fortsat at kunne indrømme momsfritagelse til afgiftspligtige personer, hvis årsomsætning højst er lig med modværdien i national valuta af 65 000 EUR beregnet på grundlag af kursen på dagen for landets tiltrædelse. Ved hjælp af denne foranstaltning vil disse afgiftspligtige personer fortsat være fritaget for nogle eller alle de forpligtelser, der vedrører moms, som omhandlet i afsnit XI, kapitel 2-6, i direktiv 2006/112/EF.

(2) I overensstemmelse med artikel 395, stk. 2, andet afsnit, i direktiv 2006/112/EF underrettede Kommissionen ved brev af 1. september 2014 de øvrige medlemsstater om Rumæniens anmodning. Ved brev af 3. september 2014 underrettede Kommissionen Rumænien om, at den rådede over alle de oplysninger, som den fandt nødvendige for at kunne vurdere anmodningen.

(3) Medlemsstaterne har allerede adgang til en særlig ordning for små virksomheder i henhold til afsnit XII i direktiv 2006/112/EF. I henhold til artikel 287, nr. 18), i direktiv 2006/112/EF kan Rumænien indrømme afgiftsfritagelse til afgiftspligtige personer, hvis årsomsætning højst er lig med modværdien i national valuta af 35 000 EUR beregnet på grundlag af kursen på dagen for landets tiltrædelse.

(4) Ved Rådets gennemførelsesafgørelse 2012/181/EU af 26. marts 2012 om tilladelse til Rumænien til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem[2], fik Rumænien tilladelse til indtil den 31. december 2014 og som en fravigelsesforanstaltning at momsfritage afgiftspligtige personer, hvis årsomsætning højst er lig med modværdien i national valuta af 65 000 EUR beregnet på grundlag af kursen på dagen for landets tiltrædelse. Eftersom denne højere tærskel har medført en begrænsning af momsforpligtelserne for de mindste virksomheder, og disse virksomheder stadig kan vælge at være underlagt den almindelige momsordning i henhold til artikel 290 i direktiv 2006/112/EF, bør Rumænien have tilladelse til at anvende foranstaltningen i endnu en begrænset periode.

(5) Det fremgår af de oplysninger, som Rumænien har fremsendt, at foranstaltningen kun vil have en ubetydelig indvirkning på den moms, der opkræves i det endelige forbrugsled.

(6) Fravigelsen har ingen indvirkninger på Unionens egne indtægter fra moms —

VEDTAGET DENNE AFGØRELSE:

Artikel 1

Ved fravigelse af artikel 287, nr. 18), i direktiv 2006/112/EF gives Rumænien tilladelse til at indrømme momsfritagelse til afgiftspligtige personer, hvis årlige omsætning højst er lig med modværdien i national valuta af 65 000 EUR beregnet på grundlag af kursen på dagen for landets tiltrædelse af Den Europæiske Union.

Artikel 2

Denne afgørelse finder anvendelse fra den 1. januar 2015 til den 31. december 2017.

Artikel 3

Denne afgørelse er rettet til Rumænien.

Udfærdiget i Bruxelles, den […].

På Rådets vegne

Formand

[1] EUT L 347 af 11.12.2006, s. 1.

[2] EUT L 92 af 30.3.2012, s. 26.